*Projekts*

LATVIJAS REPUBLIKAS MINISTRU KABINETS

2020.gada\_\_\_.\_\_\_\_\_\_\_\_\_ Noteikumi Nr.\_\_\_\_\_\_

Rīgā (prot. Nr.\_\_\_\_\_.§)

**Eiropas Ekonomikas zonas finanšu instrumenta 2014. – 2021.gada perioda programmas “Vietējā attīstība, nabadzības mazināšana un kultūras sadarbība” projektu iesniegumu atklātā konkursa “Atbalsts profesionālās mākslas un kultūras produktu radīšanai bērnu un jauniešu auditorijai” īstenošanas noteikumi**

Izdoti saskaņā ar

Eiropas Ekonomikas zonas finanšu instrumenta un

Norvēģijas finanšu instrumenta

2014. – 2021.gada perioda vadības likuma

15.panta 2. un 12.punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta 2014. – 2021.gada perioda programmas “Vietējā attīstība, nabadzības mazināšana un kultūras sadarbība” (turpmāk ­– programma) atklātā projektu konkursa “Atbalsts profesionālās mākslas un kultūras produktu radīšanai bērnu un jauniešu auditorijai” (turpmāk – atklātais konkurss):
	1. mērķi un pieejamo finansējumu;
	2. prasības projektu iesniedzējiem un prasības projektu partneriem;
	3. projektu atbalstāmās darbības un projektu izmaksu attiecināmības nosacījumus;
	4. projektu iesniegumu vērtēšanas kritērijus;
	5. projekta līguma grozījumu veikšanas un vienpusēja uzteikuma kārtību.
2. Atklātā konkursa mērķis ir sniegt atbalstu tādu kultūras un mākslas norišu veidošanai, kas uzlabo profesionālās laikmetīgās mākslas un kultūras pieejamību mērķa grupai visos Latvijas reģionos, un paaugstina mērķa grupas iesaisti mākslā un kultūrā.
3. Mērķa grupa ir bērni un jaunieši vecuma grupā no sešiem līdz 18 gadiem.
4. Kopējais atklātajā konkursā pieejamais programmas līdzfinansējums ir 3 192 354 *euro*, ko veido Latvijas valsts budžeta līdzfinansējums 15 procentu apmērā – 478 853 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 2 713 501 *euro*.
5. Atklātais konkurss tiek īstenots divās atlases kārtās:
	1. pirmajā atlases kārtā pieejamais programmas līdzfinansējums ir 1 915 413 *euro*, ko veido Latvijas valsts budžeta līdzfinansējums 15 procentu apmērā – 287 312 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 1 628 101 *euro*;
	2. otrajā atlases kārtā pieejamais programmas līdzfinansējums ir 1 276 941 *euro*, ko veido Latvijas valsts budžeta līdzfinansējums 15 procentu apmērā – 191 541 *euro* un Eiropas Ekonomikas zonas finanšu instrumenta līdzfinansējums 85 procentu apmērā – 1 085 400 *euro*.
6. Maksimālo programmas līdzfinansējuma likmi, kas pieejama vienam projektam, nosaka atbilstoši līdzfinansējuma saņēmēja juridiskajam statusam:
	1. līdz 100 procentu līdzfinansējuma likme Latvijas Republikas tiešās vai pastarpinātās valsts pārvaldes iestādēm, atvasinātām publiskām personām, citām valsts iestādēm, kā arī biedrībām un nodibinājumiem;
	2. līdz 85 procentu līdzfinansējuma likme citām juridiskām personām, kas nav minētas šo noteikumu 6.1.apakšpunktā. Līdzfinansējuma saņēmējs nodrošina savu finansējumu vismaz 15 procentu apmērā no projekta kopējām attiecināmajām izmaksām.
7. Vienam projektam minimāli pieļaujamais programmas līdzfinansējums ir 100 000 *euro*, maksimāli pieļaujamais programmas līdzfinansējums ir 250 000 *euro*.
8. Ja projekta īstenošanas laikā līdzfinansējuma saņēmējam un projekta partnerim saistībā ar projektu rodas ienākumi, līdzfinansējuma saņēmējam ir pienākums ieguldīt projekta īstenošanas laikā gūtos ienākumus aktivitātēs, kas nodrošina projekta mērķu sasniegšanu, ievērojot šo noteikumu 15. punktā paredzētos izmaksu attiecināmības nosacījumus.
9. Līdzfinansējuma saņēmējs saņem programmas līdzfinansējumu, ja ir izpildīti šādi nosacījumi:
	1. līdzfinansējuma saņēmējs ar programmas partneri ir noslēdzis projekta līgumu;
	2. līdzfinansējuma saņēmējs ir uzsācis īstenot projekta atbalstāmās darbības pēc projekta iesnieguma apstiprināšanas;
	3. līdzfinansējuma saņēmējs ir sagatavojis un projekta līgumā paredzētajā laikā iesniedzis programmas partnerim projekta starpposma un noslēguma pārskatu, pievienojis dokumentu kopijas saskaņā ar programmas apsaimniekotāja izstrādātu un apstiprinātu izdevumus apliecinošo dokumentu sarakstu, kas publicēts programmas partnera tīmekļvietnē;
	4. līdzfinansējuma saņēmējs veic visus maksājumus no atsevišķa, projekta īstenošanai paredzēta konta, kas norādīts projekta līgumā.
10. Ja projekta īstenošanas laikā rodas papildu izdevumi vai izmaksu sadārdzinājums, līdzfinansējuma saņēmējs tos sedz no saviem līdzekļiem.
11. Projekta iesniegumu vērtē programmas partnera izveidota vērtēšanas komisija atbilstoši šo noteikumu pielikumā noteiktajiem projektu iesniegumu vērtēšanas kritērijiem, pieaicinot ārējos ekspertus.

**II. Atklātā konkursa projektu atbalstāmās darbības un projektu attiecināmības nosacījumi**

1. Projekta iesnieguma iesniedzējs var pretendēt uz līdzfinansējumu, ja projekta iesniegumā ir paredzētas tādas aktivitātes, kas sniedz ieguldījumu abu programmas atklātā konkursa atbalsta virzienu īstenošanā:
	1. jaunu profesionālās laikmetīgās mākslas un kultūras produktu radīšana;
	2. auditorijas attīstība.
2. Atklātajā konkursā atbalstāmas šādas darbības:
	1. atbalsta virziena “Jaunu profesionālās laikmetīgās mākslas un kultūras produktu radīšana” ietvaros:
		1. jauna satura un jaunu profesionālās laikmetīgās mākslas un kultūras produktu radīšana vai esoša profesionālās laikmetīgās mākslas un kultūras produkta uzlabošana (piemēram, izrādes, uzvedumi, koncerti, prozas un dzejas lasījumi, izstādes, meistarklases, darbnīcas u.c.) kopradē ar donorvalstu projektu partneriem, kas paplašina iespējas mūsdienīgā veidā apgūt izglītības saturu, sekmē personības attīstību un mazina sociālo atstumtību;
		2. mērķa grupas vajadzību un specifikas izpēte;
		3. mērķa grupas iesaiste un mijiedarbība kultūras produkta izstrādes procesā, organizējot diskusijas, darbnīcas u.c., tādējādi veicinot mērķa grupas sadarbību ar radošajiem profesionāļiem un sekmējot kultūras izpratnes un izpausmes kā nozīmīgas 21.gadsimta kompetences veidošanos;
		4. projekta rezultātā tapušās norises aprobēšana, izrādot vai novadot to plānotajai skolas vecuma bērnu vai jauniešu auditorijai;
		5. plašākas sabiedrības – vietējās kopienas, izglītības iestāžu, pašvaldību un citu organizāciju iesaiste kultūras produkta izstrādes procesā;
		6. tādu pasākumu rīkošana, kas vērsti uz izpratnes veidošanu par kultūras procesu lomu sabiedrībā, zināšanu palielināšanu par kultūras sasniegumiem Latvijas, starptautiskā līmenī un kultūras izpausmes kompetences celšanu;
	2. atbalsta virziena “auditorijas attīstība” ietvaros:
		1. diskusiju, semināru, mācību organizēšana, tai skaitā izglītības un kultūras jomas speciālistiem, pielietojot jaunas un inovatīvas metodes un tehnikas, lai sekmētu izglītības un kultūras nozaru sadarbību bērnu un jauniešu pakāpeniskas, jēgpilnas saskarsmes veidošanai ar daudzveidīgām kultūras norisēm;
		2. aktivitāšu organizēšana kultūras jomas speciālistiem, lai uzlabotu viņu izpratni un kapacitāti plašākas mērķauditorijas un daudzveidīgu tās segmentu sasniegšanā, tā sekmējot sabiedrības saliedētību un sociālās atstumtības mazināšanu;
		3. kultūras norišu un ar tām saistītu diskusiju un citu pasākumu organizēšana auditorijas attīstības un kultūras izpratnes, un izpausmju kompetenču uzlabošanai;
		4. jaunu inovatīvu auditorijas attīstības metožu, paņēmienu un metodoloģiju izstrāde un izmantošana, tai skaitā izmantojot tehnoloģijas;
		5. aktivitāšu organizēšana, kas sekmē kvalitatīvas profesionālās laikmetīgās mākslas un kultūras pieredzi mērķa grupai, kam nav regulāras saskarsmes ar profesionālo mākslu un kultūru;
	3. izglītības iestāžu (skolu) iesaiste projekta īstenošanā, nodrošinot sadarbību starp izglītības un kultūras profesionāļiem sekmīgākai mērķa grupas iesaistei, abās atbalsta virzienu jomās;
	4. starptautiska sadarbība un pieredzes apmaiņa starp dažādām kultūras institūcijām abās atbalsta virzienu jomās;
	5. projekta informācijas un publicitātes pasākumi.
3. Projektu ietvaros izmaksas ir attiecināmas, ja tās ir faktiski radušās līdzfinansējuma saņēmējam vai projekta partnerim projekta ietvaros un tās atbilst šādiem nosacījumiem:
	1. tās ir radušās izmaksu attiecināmības periodā, kas nepārsniedz projekta līgumā noteikto termiņu, bet ne vēlāk par 2024.gada 30.aprīli. Izmaksas, par kurām rēķins izrakstīts izmaksu attiecināmības perioda pēdējā mēnesī, arī tiek uzskatītas par attiecināmajām izmaksām, ja maksājums ir veikts 30 dienu laikā pēc izmaksu attiecināmības perioda beigu datuma;
	2. tās ir veiktas, ievērojot izmaksu lietderības, ekonomiskuma un efektivitātes principus, kā arī ievērojot publiskā iepirkuma tiesisko regulējumu, tai skaitā noteiktās prasības tirgus priekšizpētes veikšanai;
	3. tās ir samērīgas un nepieciešamas projekta mērķu un rezultātu sasniegšanai un šo noteikumu 13.punktā noteikto atbalstāmo darbību īstenošanai;
	4. ir nodrošināta atsevišķa grāmatvedības uzskaite par līdzfinansējuma izlietojumu līdzfinansējuma saņēmēja vai projekta partnera (ja attiecināms) grāmatvedības uzskaites reģistros, izmaksas ir identificējamas, nodalītas no pārējām izmaksām un pārbaudāmas, un tās apliecina attiecīgu attaisnojuma dokumentu oriģināli. Izmaksas atbilst tās valsts piemērojamajiem grāmatvedības standartiem, kurā ir reģistrēts projekta iesniedzējs vai projekta partneris, un vispārpieņemtajiem grāmatvedības principiem, un tās atbilst piemērojamo nodokļu un sociālās jomas tiesību aktu prasībām.
4. Projektu ietvaros attiecināmas ir šādas izmaksas:
	1. projekta tiešās attiecināmās izmaksas:
		1. projekta administrēšanas izmaksas (nepārsniedzot 20 procentus no projekta kopējām attiecināmajām izmaksām):
			1. projekta administrēšanas personāla (piemēram, projekta vadītājs, grāmatvedis) atlīdzības izmaksas (darba samaksa, sociālās garantijas un atvaļinājumi) ar nosacījumu, ka tās atbilst līdzfinansējuma saņēmēja ierastajai atlīdzības politikai. Projekta administrēšanas personāla atlīdzības izmaksas ir attiecināmas, ciktāl tās ir saistītas ar to pasākumu izmaksām, kuras attiecīgajam projekta īstenotājam nebūtu jāveic, ja netiktu ieviests attiecīgais projekts;
			2. projekta administrēšanas personāla, ar projekta administrēšanu saistīto iekšzemes un ārvalstu komandējumu (darba braucienu) izmaksas saskaņā ar normatīvajos aktos par kārtību, kādā atlīdzināmi ar komandējumiem saistītie izdevumi, noteiktajām izdevumu normām (dienas nauda, ceļa izdevumi un naktsmītnes izdevumi);
		2. projekta īstenošanā iesaistītā projekta personāla (kas nav projekta administrēšanas personāls) izmaksas (piemēram, konsultanti, lektori, eksperti):
			1. atlīdzība un ar to saistītās izmaksas (sociālās apdrošināšanas maksājumi un sociālās garantijas), kas atbilst līdzfinansējuma saņēmēja ierastajai atlīdzības politikai. Personāla atlīdzības izmaksas ir attiecināmas, ciktāl tās ir saistītas ar to pasākumu izmaksām, kuras attiecīgajam projekta īstenotājam nebūtu jāveic, ja netiktu ieviests attiecīgais projekts;
			2. iekšzemes un ārvalstu komandējumu (darba braucienu) izmaksas saskaņā ar normatīvajos aktos par kārtību, kādā atlīdzināmi ar komandējumiem saistītie izdevumi, noteiktajām izdevumu normām (dienas nauda, ceļa izdevumi un naktsmītnes izdevumi);
		3. ar kultūras produktu radīšanu, izrādīšanu un auditorijas attīstību veicinošu aktivitāšu veikšanu saistītas izmaksas:
			1. autoratlīdzības;
			2. audiovizuālo materiālu izstrāde;
			3. projekta īstenošanai nepieciešamo materiālu izmaksas;
			4. telpu un iekārtu noma;
			5. komandējumu un darba (dienesta) braucienu izmaksas un to organizēšana, atbilstoši attiecīgajos normatīvajos aktos noteiktajām normām (dienas nauda, ceļa izdevumi un naktsmītnes izdevumi);
			6. ar pasākumu, apmācību, semināru, konferenču organizēšanu saistītās ārpakalpojumu izmaksas:
				1. organizēšanas izmaksas, tai skaitā kancelejas, publicitātes, informācijas un tulkošanas izmaksas;
				2. ēdināšanas pakalpojumu izmaksas;
		4. sadarbības un pieredzes apmaiņas pasākumu (apmācības, konferences, semināri), kas tiek organizēti Latvijā vai donorvalstīs, izmaksas;
		5. donorvalstu un citu Eiropas Ekonomikas zonas finanšu instrumenta saņēmējvalstu piesaistīto ekspertu atlīdzības izmaksas;
		6. pasākumu norisei nepieciešamo tulkošanas pakalpojumu izmaksas;
		7. donorvalstu un citu Eiropas Ekonomikas zonas finanšu instrumenta saņēmējvalstu ekspertu, projekta partneru pārstāvju komandējumu un darba (dienesta) braucienu izmaksas, atbilstoši donorvalsts vai citas saņēmējvalsts attiecīgajos normatīvajos aktos noteiktajām normām (dienas nauda, ceļa izdevumi un naktsmītnes izdevumi);
		8. informācijas un publicitātes pasākumu izmaksas;
		9. donorvalstīs reģistrēto projekta partneru izdevumu izmaksu neatkarīga un sertificēta revidenta vai attiecīgās donorvalsts iestāžu atzītas, kompetentas un neatkarīgas valsts amatpersonas, kura ir atbildīga par budžeta un finanšu kontroli struktūrā, kas radījusi izmaksas un nav piedalījusies finanšu pārskatu sagatavošanā, pārbaudes ziņojuma sagatavošanas izmaksas;
		10. citas ar projekta īstenošanu saistītās izmaksas, kas nodrošina projekta mērķa un rezultātu sasniegšanu un nav noteiktas šo noteikumu 15.1.apakšpunktā.
	2. netiešās attiecināmās izmaksas, tai skaitā izmaksas, kas saistītas ar telpu nomu, komunālo pakalpojumu izmaksām, kancelejas preču, aprīkojuma un programmatūras iegādes izmaksām, un citas izmaksas, kas netieši saistītas ar projekta īstenošanas administrēšanu. Netiešās attiecināmās izmaksas aprēķina kā vienotu likmi 10 procentu apmērā no tiešajām attiecināmajām projekta administrēšanas personāla atlīdzības izmaksām.
5. Atklātā konkursa ietvaros nav attiecināmas šādas izmaksas:
	1. projekta iesnieguma sagatavošanas izmaksas;
	2. personālam apmaksātas ēdienreizes, transporta izdevumu kompensācija nokļūšanai no dzīvesvietas līdz darbavietai;
	3. parāda procenti, aizdevuma apkalpošanas maksas un nokavējuma nauda;
	4. maksas par finanšu transakcijām;
	5. uzkrājumi zaudējumu segšanai vai iespējamo paredzamo saistību izpildei;
	6. zaudējumi, kas radušies valūtas kursa svārstību rezultātā;
	7. atgūstamais pievienotās vērtības nodoklis;
	8. izmaksas, ko sedz no citiem avotiem;
	9. naudas sodi, sankcijas un tiesāšanās izdevumi, izņemot gadījumu, ja tiesvedība ir nepieciešama projekta mērķu sasniegšanai un ir ar to saistīta;
	10. pārmērīgi vai nepamatoti izdevumi;
	11. visi maksājumi (tai skaitā avansa maksājumi) un izdevumi par faktiski veiktajām piegādēm, izpildītajiem darbiem un pakalpojumiem, kas veikti ārpus projekta līgumā noteiktā izdevumu attiecināmības perioda;
	12. aprīkojuma iegādes izmaksas;
	13. nekustamā īpašuma iegādes izmaksas;
	14. būvniecības izmaksas;
	15. transportlīdzekļu iegādes izmaksas;
	16. ieguldījumi infrastruktūrā un pamatlīdzekļu iegādē;
	17. personālam izmaksātās prēmijas, balvas un dāvanas vai jebkurš cits gūtais labums, ja tas nav paredzēts ārējos normatīvos aktos par atlīdzības noteikšanu par darba un amata pienākumu izpildi.
6. Šo noteikumu ietvaros līdzfinansējuma saņēmēja vai projekta partnera aktivitātēm nesniedz atbalstu, kas kvalificējams kā komercdarbības atbalsts.

**III. Prasības projektu iesnieguma iesniedzējiem un projekta partneriem**

1. Projekta iesnieguma iesniedzējs ir:
	1. Latvijas Republikas publisko vai privāto tiesību juridiskā persona, tiešās vai pastarpinātās pārvaldes iestāde (izņemot pašvaldību un pašvaldības iestādi), kuru pamatdarbība ir kultūras vai radošajā nozarē saskaņā ar Eiropas Parlamenta un Padomes Regulas (ES) Nr.1295/2013 (2013.gada 11.decembris), ar ko izveido programmu “Radošā Eiropa” (2014. – 2020. gads) un atceļ Lēmumu Nr.1718/2006/EK, Lēmumu Nr.1855/2006/EK un Lēmumu Nr.1041/2009/EK, 2.panta 1.punktā noteikto definīciju ar pieredzi profesionālās mākslas un kultūras jomā;
	2. Latvijas Republikas pašvaldība vai pašvaldības iestāde partnerībā ar kultūras organizāciju, kas ir Latvijas Republikas publisko vai privāto tiesību juridiskā persona, tiešās vai pastarpinātās pārvaldes iestāde, kuru pamatdarbība ir kultūras vai radošajā nozarē saskaņā ar Eiropas Parlamenta un Padomes Regulas (ES) Nr.1295/2013 (2013.gada 11.decembris), ar ko izveido programmu “Radošā Eiropa” (2014. – 2020. gads) un atceļ Lēmumu Nr.1718/2006/EK, Lēmumu Nr.1855/2006/EK un Lēmumu Nr.1041/2009/EK, 2.panta 1.punktā noteikto definīciju ar pieredzi profesionālās mākslas un kultūras jomā.
2. Projekta iesnieguma iesniedzējs projektu īsteno kopā ar vienu vai vairākiem donorvalstu partneriem, kas ir donorvalstu publisko vai privāto tiesību juridiskā persona, kuru pamatdarbība ir kultūras vai radošajā nozarē saskaņā Eiropas Parlamenta un Padomes Regulas (ES) Nr.1295/2013 (2013.gada 11.decembris), ar ko izveido programmu “Radošā Eiropa” (2014. – 2020. gads) un atceļ Lēmumu Nr.1718/2006/EK, Lēmumu Nr.1855/2006/EK un Lēmumu Nr.1041/2009/EK, 2.panta 1.punktā noteikto definīciju, kā arī fiziskas personas, kas ir Lihtenšteinas Firstistes likumīgie rezidenti. Partnerība ar vismaz vienu donorvalstu partneri ir obligāta.
3. Papildus šo noteikumu 18. un 19.punktā noteiktajam projekta iesnieguma iesniedzējs projekta īstenošanā var veidot partnerību ar citu publisko vai privāto tiesību juridisku personu, tiešās vai pastarpinātās pārvaldes iestādi, citu valsts iestādi, kas ir reģistrēta Latvijas Republikā, ja tas nepieciešams projekta mērķa un rezultātu sasniegšanai.
4. Projekta iesnieguma iesniedzējs sagatavo un iesniedz projekta iesniegumu atbilstoši atklātā konkursa nolikuma prasībām un atklātā konkursa projektu iesniegumu vērtēšanas kritērijiem (pielikums).

**IV. Grozījumu veikšanas projekta līgumā nosacījumi un vienpusējā atkāpšanās no līguma**

1. Grozījumus projekta līgumā veic atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, ciktāl šo noteikumu 24., 25. un 26.punkts neparedz atšķirīgu grozījumu izdarīšanas kārtību.
2. Ja grozījumi saistīti ar izmaiņām projekta budžetā vienas aktivitātes ietvaros un, ja budžeta pozīcijas izmaksu palielinājums nav lielāks par 10 procentiem no attiecīgajā budžeta pozīcijā plānotajām izmaksām, un to ir iespējams segt no ietaupījumiem citā budžeta pozīcijā, šādu izmaiņu veikšanai nav nepieciešams programmas partnera iepriekšējs saskaņojums un par šādām izmaiņām līdzfinansējuma saņēmējs programmas partneri informē, iesniedzot projekta pārskatu.
3. Ja grozījumu priekšlikums ietekmē programmas rezultāta un iznākuma rādītājus, tad pirms šāda grozījumu priekšlikuma saskaņošanas programmas partneris to saskaņo ar programmas apsaimniekotāju.
4. Ja ierosināto projekta līguma grozījumu nav iespējams veikt bez grozījuma programmas līgumā, grozījumu projekta līgumā apstiprina pēc tam, kad atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, donorvalstu institūcijās ir apstiprināts attiecīgais grozījums programmas līgumā.
5. Programmas partnerim ir tiesības vienpusēji atkāpties no projekta līguma jebkurā no šādiem gadījumiem:
	1. līdzfinansējuma saņēmējs nepilda projekta līgumu, tai skaitā, ja netiek ievēroti projekta līgumā noteiktie termiņi;
	2. līdzfinansējuma saņēmēja pieļautā pārkāpuma rezultātā ir iestājušies apstākļi, kas negatīvi ietekmē vai var ietekmēt programmas mērķa, tā iznākuma vai rezultāta rādītāju sasniegšanu;
	3. līdzfinansējuma saņēmējam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

Ministru prezidents A.K.Kariņš

Vides aizsardzības un reģionālās attīstības ministrs J.Pūce

Andžāne 67026469

agnese.andzane@varam.gov.lv